Stertkantkolwers sorg vir Sri Lanka-segeKusal Perera vier Sri Lanka se merkwaardige oorwinning. Foto: Cricinfo. Durban sorg waarskynlik nie vir die Proteas se beste herinneringe nie. In sewe toetse voor die huidige een teen Sri Lanka, was hulle ses keer aan die verloorkant op Kingsmead. Dié tendens het die naweek voortgeduur toe Sri Lanka op ’n merkwaardige wyse die eerste toets gewen het. Toe Keshav Maharaj (3/71) vir Kasun Rajitha been voor paaltjie betrap het, was die skrif letterlik aan die muur vir die besoekers. Hulle moes nog 78 lopies aanteken vir ’n onwaarskynlike oorwinning. Maar ’n epiese vennootskap om die laaste paaltjie tussen Kusal Perera (153*) en Vishwa Fernando (6*) het gesorg dat Sri Lanka die toets met een paaltjie gewen het. Hoewel Vernon Philander die grootste deel van Sri Lanka se tweede beurt misgeloop het, het ŉ mens steeds die gevoel gekry dat die Proteas hopeloos te veel skietgoed sal hê. Maharaj, Dale Steyn (2/71) en Duanne Olivier (2/35) het onder Sri Lanka se kolwers gemaai. Maar ’n wedstryd is eers verby as die tiende en laaste paaltjie kantel en Perera het met aanvallende kolfwerk die Proteas gekasty. Hy het in sy beurt 12 viere en vyf sesse geslaan om een van die moderne era se meer epiese terugvegpogings te bewerkstellig.